Pro certo sciant omnes tam futuri, quam præsentes, quod Alburgis cognomine Pagana, uxor Walterii de Mignoio, veniens ad obitum suum, pro sua anima dedit Deo et sancto Petro, et Besuensi Ecclesiæ, partem suam, scilicet quicquid habebat vel possidebat in vita sua, in villa, quæ Picangias vocatur, in terris, in pratis, in sylvis, omnino totum. Hanc elemosynam confirmaverunt filii supradictæ matronæ, Raimundus videlicet, et Walterius, nec non et Sewaldus avunculus illorum, cognomento Balbus. Ut hæc Carta inconvulsa permaneat, assignamus ei testes. Sign. Oddonis Militis de Itio, Pontii filii ejus. Haimonis Militis. Heinrici, qui erat minister ipsius dominæ. Widonis Sacerdotis. Petri Canonici de Granciaco. De Monachis, Sign. Dom. Stephani Abbatis, Wilenci, Johannis, Albrici: et de familia sancti Petri quam plures adfuerunt, Otbertus, Hugo, Gislebertus, Johannes, Aidulfus.